《送尚斋太守归省 其二》
清代·陆继辂

宦成归故里，慈母喜不胜。曾闻吏尤俗，未觉面可憎。

为儿检行箧，信儿守家声。质业集子弟，话旧邀亲朋。

朝眠日三竿，夜坐月半庭。荣荣容谷兰，飘飘大海萍。

何日尘埃中，复此怀抱倾。方期壹哀乐，双泪忽已零。

作者简介：（1772—1834）清江苏阳湖人，字祁孙，一字修平。嘉庆五年举人。选合肥训导。迁知江西贵溪，三年引疾归。工诗文。有《崇百药斋诗文集》、《合肥学舍札记》。